**Evžen Deroko** (Beograd, 7/19. avgust 1860 − Beograd, 1944) je bio inženjer i filatelista.

Biografija
----------

Rođen je od majke Katarine, rođene Vuković iz Beča i oca Jovana, rodom iz Dubrovnika koji je predavao kao profesor na Liceju u Beogradu. Njegova braća su bili Marko (1846−1892), veterinar, Vladislav (1871−1944), Dragutin (1877−1947), kartograf, Nikola general (1874−1944) i Matilda.

Maturirao je 1878. godine u Prvoj muškoj gimnaziji. Upisao se na Prirodno-matematički odsek Filozofskog fakulteta na Višoj školi. Nakon dve godine 1881. je prešao u Knjaževsko-srpsku železničku i trgovačku školu.

Kao pitomac Ministarstva građevina 1883. godine je sa grupom mladih železničkih stručnjaka, otišao na rad na austrijskim državnim železnicama, a školovanje u inostranstvu je završio  studirajući saobraćajnu službu na belgijskim železnicama.

Nakon uspešno završenog školovanja 1884. godine vratio se u Beograd, gde je počeo da radi u Društvu za građenje i eksploataciju srpskih železnica, kao saobraćajni inspektor. Postepeno je napredovao u službi. i obavljao niz dužnosti kao što su, kontrolor, viši kontrolor, šef opšteg odeljenja kontrole prihoda, načelnih Ministarstva saobraćaja. 

Nakon Prvog svetskog rata i formiranja Jugoslavije bio postavljen za pomoćnika generalnog direktora novostvorenog Ministarstva saobraćaja i sa tog položaja otišao je u penziju, 1920. godine. Dvadesetih godina je radio i kao direktor Društva za saobraćaj putnika i turista. Učestvovovao je na mnogim međunarodnim železničkim konferencijama i pregovorima.

Dobitnih je sledećih odlikovanja:

* Orden Belog orla
* Orden Svetog Save
* Orden Crvenog krsta
* Orden Legije časti kraljevskog reda
* Orden Italijanske krune
* Orden Rumunske krune i drugih

Pored odgovorne državne službe, bavio se proučavanjem srpskih poštanskih maraka i razvoja poštanskog sistema u Srbiji. Jedan je od pionira filatelije Srbije. Sa člancima iz oblasti filatelije je sarađivao u raznim stranim i domaćim stručnim časopisima i katalozima. Objavio je i više knjiga sa temom iz istorije filatelije u Srbiji.

Poštanske marke je počeo da sakuplja još kao dečak 1872. godine. Kasnije se opredelio za tematske zbirke nekih danas susednih zemalja. Svoju specijalnu zbirku maraka Srbije je u više navrata izlagao u Srbiji i inostranstvu i za nju je dobio više priznanja. Ova zbirka je propala za vreme Prvog svetskog rata.

Njegova zbirka poštanskih žigova (markofilija) je očuvana, posebno žigovi Beograda iz ratnog perioda, ambulantni poštanski žigovi, telegrafski, uputnički, železnički i prvi prigodni koje je sam obradio.

Jedan je od osnivača Srpskog filatelističkog kluba i Filatelističkog saveza Jugoslaveije i njegov dugogodišnji predsednik. U njegovu čast filatelistički savez Kraljevine Jugoslavije je svoje najviše priznanje nazvalo „Plaketa Evžena Deroka".

Izvori
------

1. 1 2 3 4 5 6  Apostolovski & 25. 9. 2002
2. 1 2 3 4 5  Stanković & 11. 1. 2010
3. 1 2  Veljkovski 2007: str. 168
4. 1 2  Veljkovski 2007: str. 169

Literatura
----------

* Apostolovski, D. (25. 9. 2002). „Posebni dokumenti istorije. Istorijat borbe iza osamostaljenje srpske pošte. Sećanje na Evžena Deroka". *Glas javnosti* (Beograd: Glas javnosti d. o. o.). Pristupljeno 13. 10. 2018.
* Stanković, Bora (11. 1. 2010). „Deroko – utemeljivač". *Politika onalajn* (Beograd: Politika Novine i magazini d. o. o.). Pristupljeno 13. 10. 2018.
* Veljkovski, Jugoslav (2007). Popov, Čedomir. ur. *Srpski biografski rečnik, knjiga 3, D-Z*. Novi Sad: Matica srpska. ISBN 978-86-7946-001-1.